SKRIFTLIG FORESPØRGSEL P-0602/03

af Joaquim Miranda (GUE/NGL) til Kommissionen

(25. februar 2003)

Om: Oplysninger om passagerer på rejse til USA

Jeg har gennem medierne fået kendskab til en aftale, der er under forberedelse af Kommissionen og den nordamerikanske regering i fællesskab, angiveligt som led i bekæmpelsen af terrorisme, og som indebærer, at den europæiske part skal stille oplysninger til rådighed om passagerer, der rejser til USA.

Det ømtålelige ved en sådan situation, som måske sågar vil bringe beskyttelsen af personoplysninger i fare, får mig til at anmode Kommissionen om uopsætteligt at meddele mig motiverne for og vilkårene i en sådan aftale, og oplyse hvorvidt den er (eller ikke er) i overensstemmelse med fællesskabslovgivningen om disse ting og om, hvilke garantier og overvågningsforanstaltninger samme aftale er genstand for.

Svar afgivet på Kommissionens vegne af Frederik Bolkestein

(21. marts 2003)

På baggrund af terrorangrebene den 11. september 2001 udstedte USA en lov om luftfart og transportsikkerhed (Aviation and Transportation Security Act, 2001), hvorefter luftfartsselskaber, der flyver til eller fra USA eller gennem dets luftrum, skal give USA's toldmyndigheder elektronisk adgang til dataene i deres automatiske reservations- og afgangskontrolsystemer (Passenger Name Records (PNR).

Dette krav er både i strid med Fællesskabets og medlemsstaternes databeskyttelseslovgivning og med en række bestemmelser i Fællesskabets forordning om edb-reservationssystemer(1).

Kommissionen har drøftet spørgsmålet med USA flere gange siden offentliggørelsen af gennemførelsesbestemmelserne, som efter at være blevet udsat én gang trådte i kraft den 5. februar 2003. Som følge af Kommissionens henvendelser er USA's toldmyndigheder gået med til indtil den 5. marts 2003 at afstå fra at pålægge luftfartsselskaberne sanktioner for ikke at overholde reglerne. Sanktionerne omfatter store bøder og endog inddragelse af landingstilladelser.

For at bringe USA's krav i overensstemmelse med kravene i EU's databeskyttelseslovgivning blev der den 17. og 18. februar 2003 afholdt møde mellem højtstående embedsmænd fra Kommissionen og USA's toldmyndigheder. Drøftelserne resulterede i en fælles erklæring(2) fra de to parter om de skridt, der skal tages for at nå frem til en gensidig tilfredsstillende løsning, som kan give alle berørte parter retssikkerhed. De to parter blev navnlig enige om at samarbejde med henblik på at nå frem til en bilateral aftale, hvorefter Kommissionen på baggrund af oplysninger og tilsagn fra USA om, hvordan overførte data vil blive behandlet og beskyttet i USA, i henhold til artikel 25, stk. 6, i databeskyttelsesdirektivet(3) kan vedtage en beslutning om, at USA sikrer et tilstrækkeligt databeskyttelsesniveau. Efter vedtagelsen af en sådan beslutning skal medlemsstaterne træffe de foranstaltninger, der er nødvendige for at efterkomme den.

Den fælles erklæring indeholder også som bilag USA's toldmyndigheders tilsagn om, hvordan de vil behandle de personoplysninger, de får indsigt i. Disse tilsagn gælder med øjeblikkelig virkning.

Det bør bemærkes, at Kommissionen ikke har indgået nogen aftale med USA. Kommissionen har i henhold til fællesskabsretten beføjelse til at fastslå, om tredjelande sikrer en tilstrækkelig beskyttelse. Kommissionen har forpligtet sig til at samarbejde med de amerikanske myndigheder for at nå frem til et resultat, men beslutningen vil naturligvis afhænge af en indgående undersøgelse af de oplysninger og tilsagn, der skal gives fra USA's side.

(1) Rådets forordning (EF) nr. 323/1999 af 8. februar 1999 om ændring af forordning (EØF) nr. 2299/89 om en adfærdskodeks for edb-reservationssystemer (CRS), EFT L 40 af 13.2.1999.

(2) Findes på Kommissionens websted: http://www.europa.eu.int/comm/external_relations/us/intro/pnr.htm.

(3) Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, EFT L 281 af 23.11.1995.